钦定古今图书集成/明伦汇编/官常典/第678卷 > 崔祖思
## 钦定古今图书集成/明伦汇编/官常典/第678卷 > 崔祖思

按《南齐书》本传，“祖思，字敬元，清河东武城人，崔琰七
世孙也。祖𬤇，宋冀州刺史。父僧护，州秀才。祖思少有
志气，好读书史。初，州辟主簿，与刺史刘怀珍于尧庙
祀神。庙有苏侯像，怀珍曰：‘尧圣人，而与杂神为列，欲
去之，何如’？祖思曰：‘苏峻今日可谓四凶之五也’。怀珍
遂令除诸杂神。太祖在淮阴，祖思闻风自结，为上辅”
国主簿，甚见亲待，参豫谋议。除奉朝请、安成王抚军
行参军，员外正员郎，冀州中正。宋朝初议封太祖为
梁公，祖思启太祖曰：“谶书云，‘金刀利刃齐刈之’。今宜
称齐，实应天命。”从之。转为相国从事中郎，迁齐国内
史。建元元年，转长兼给事黄门侍郎。上初即位，祖思
启陈政事曰：“《礼诰》者，人伦之襟冕，帝”王之枢柄。自古
开物成务，必以教学为先。世不习学，民罔志义，悖竞
因斯而兴，祸乱是焉而作。故笃俗昌治，莫先道教，不得以夷祸革虑，俭泰移业。今“无员之官，空受禄力，三
载无考绩之效，九年阙登黜之序，国储以之虚匮，民
力为之凋散，能否无章，泾渭混流。宜太庙之南引修
文序，司农以北广修武校。台州列国限外之职，问其
所乐，依方课习，各尽其能。月供僮干，如先充给，若有
废堕，遣还故郡。殊经奇艺，待以不次，士修其业，必有
异等。民识其利，能无勉励！”又曰：“《汉文》集上书囊，以为
殿帷，身衣弋绨，以韦带剑。慎夫人衣不曳地。惜中民
十家之产，不为露台。刘备取帐钩铜铸钱，以充国用。
魏武”遣女皂帐婢十人，东阿妇以绣衣赐死，王景兴
以淅米见诮。宋武节俭过人，张妃房帷碧绡蚊帱，《三
齐》席五盏，盘桃花米饭。殷仲文劝令畜伎，答云：“我
不解声。”仲文曰：“但畜自解。”又答：“畏解故不畜。”历观帝
王，未尝不以约素兴，侈丽亡也。伏惟陛下体唐成俭，
踵虞为朴，寝殿则素木卑构，膳器则陶瓢充御。琼簪
玉箸，碎以为尘；珍裘绣服，焚之如草。斯实风高上代，
民偃下世矣。然教信虽孚，氓染未革，宜加甄明，以速
归厚。“详察朝士，有柴车蓬馆，高以殊等；雕墙华轮，卑
其称谓。驰禽荒色，长违清编；嗜音酣酒，守官不徙，物
识义方，且惧且劝，则调风变俗，不俟终日。”又曰：“宪律
之重，由来尚矣。故曹参去齐，唯以狱市为寄，馀无所
言。路温舒言：‘秦有十失，其一尚在，治狱之吏是也，实
宜清置’。”廷尉茂简三官、寺丞、狱主，弥重其选。研习律
令，删除繁苛。诏狱及两县，一月三讯，观貌察情，欺枉
必达，使明慎用刑，无忝大《易》。宁失不经，靡愧《周书》。汉
来治律有家子孙并世其业，聚徒讲授，至数百人。故
张、于二氏，絜誉文宣之世，陈郭两族，流称武明之朝。
决狱无冤，庆昌枝裔，槐衮相袭，蝉紫传辉。今廷尉律
生乃令史门户，族非咸弘，“庭缺于训，刑之不措，抑此
之由。如详择笃厚之士，使习律令，试简有征，擢为廷
尉僚属。苟官世其家而不美其绩，鲜矣；废其职而欲
善其事，未之有也。若刘累传守其业，庖人不乏龙肝
之馔，断可知矣。”又曰：“乐者动天地，感鬼神，正情性，立
人伦。其义大矣。”按《前汉》编户千万，太乐伶官方八百
二十九人，“孔光等奏罢不合经法者四百四十一人。
正乐定员，唯置三百八十八人。今户口不能百万，而
太乐雅、郑，元徽时校试千有馀人，后堂杂伎不在其
数，糜废力役，伤败风俗。今欲拨邪归道，莫若罢杂伎，
王庭唯置锺簴、羽戚、登歌而已，如此则官充给养，国
反淳风矣。”又曰：“论儒者以德化为本，谈法者以”刻削
为体。道教治世之粱肉，刑宪乱世之药石。故以教化
比雨露，名法方风霜。是以有耻且格，敬让之枢纽；令
行禁止，为国之关楗。然则天下治者，赏罚而已矣。赏
不事丰，所病于不均；罚不在重，所困于不当。如令甲
勋少而乙功多，赏甲而舍乙，天下必有不劝矣；丙罪
重，丁眚轻，罚丁而赦丙，天下必“有不悛矣。”是赏罚空
行，无当乎劝沮，将令“见罚者宠习之臣，受赏者仇雠
之士，戮一人而万国惧，赏匹夫而四海悦。”又曰：“藉税
以厚国，国虚民贫；广田以实廪，国富民赡。”尧资用天
之储，实拯怀山之数。汤凭分地之积，以胜流金之运。
近代魏置典农而中都足食，晋开汝颍而汴河委储。
今将扫辟咸、华，“题镂龙漠，宜简役敦农，开田广稼，时
罢山池之威禁，深抑豪右之兼擅，则兵民优赡，可以
出师。”又曰：“古者左《史记》言，右《史记》事，故君举必书，尽
直笔而不污；上无妄动，知如丝之成纶。今者著作之
官，起居而已，述事之徒，褒谀为体。世无董狐，书法必
隐。时阙南史，直笔未闻。又废谏官，听纳靡依。虽课励”
朝僚，征访刍舆，莫若推举质直，职思其忧。夫越任于
事，在言为难，当官而行，处辞或易。物议既以无言望
己，己亦当以吞默惭人。中丞虽谢咸元，未有全废，劾
简廷尉，诚非释之，宁容都无讯牒？故知与其谬人，宁
不废职，目前之明效也。汉征贡禹为谏大夫，矢言先
策；夏侯胜狂直拘系，出补讽职。伐柯“非遐，行之即善。”
又曰：“天地无心，赋气自均，宁得诞秀往古，而独寂寥
一代？将在知与不知，用与不用耳。夫有贤而不知，知
贤而不用，用贤而不委，委贤而不信，此四者，古今之
通患也。今诚重郭隗而招剧辛，任鲍叔以求夷吾，则
天下之士，不待召而自至矣。”上优诏报答。寻迁宁朔
将军、冠军司马，领齐郡太守，本官如故。是冬，卤动，迁
冠军将军、军主，屯淮上。二年，进号征卤将军，军主如
故。仍迁假节、督青冀二州刺史，将军如故。少时卒。上
叹曰：“我方欲用祖思，不幸，可惜。”诏赙钱三万，布五十
匹。